Sähkömiehen vanhemmat luulivat, että poika teki kellarissa lukkojen takana puutöitä, kunnes tämän esimies soitti ja ihmetteli, kun tämä ei ollut ilmestynyt töihin.

Saksalaislehti Bild kertoi perjantai-iltana tapauksesta, jota se kuvailee vuoden erikoisimmaksi seksionnettomuudeksi. Lehti kertoo 35-vuotiaasta hesseniläisestä sähkömiehestä, jonka kohtaloksi koitui vanhempien talon kellariin itse rakennettu ”porno-avaruusalus”.

Vanhemmat kertovat Bildille, että heidän pojallaan – jota lehti kutsuu muutetulla nimellä Jürgen – oli tapana mennä töiden jälkeen kellariin. Äiti oletti, että visusti lukitun oven takana oli höyläpenkki, ja että vanhempiensa kanssa samassa talossa asunut poika teki iltaisin puutöitä.

Totuus kellarista paljastui karmealla tavalla joulukuussa, kun pojan esimies soitti ja ihmetteli, ettei tämä ollut ilmestynyt töihin. Myöskään äiti ei ollut nähnyt poikaansa kahteen päivään ja lähti etsimään tätä kellarista, jonka ovella oli teksti ”eristetty alue – avaruusalus – johtaja Jürgen”.

Äiti keksi oikean numeroyhdistelmän ja huomasi, ettei oven takana ollutkaan höyläpenkkiä. Sen sijaan Jürgen oli rakentanut huoneesta paikan, joka muistutti avaruusalusta. Huone oli päällystetty lattiasta kattoon kiiltävällä metallilla ja yksi osa muistutti monitoreineen avaruusaluksen ohjaamoa.

Ohjaamossa äitiä odotti järkyttävä näky. Hänen poikansa istui tuolissa ilkosillaan ja elottomana.

Kun poliisin tutkijat saapuivat paikalle, ”avaruusaluksen” näytöiltä näkyi yhä pornoelokuvia. Tutkijat havaitsivat myös, että Jürgen oli kuollut kiinnitettyään itsensä rakentamaansa kuristamiseen tarkoitettuun laitteeseen.

– Hän ei ilmeisesti saanutkaan enää vapautettua itseään laitteesta ja tukehtui, tutkija kertoi Bildille.